C 152/196
EL
Επίσημη Εφημερίδα της Ευρωπαϊκής Ένωσης
6.4.2022
4.7.
Επιτρέπεται στα κράτη μέλη να εξαιρούν από τη λογιστική καταγραφή τις εκπομπές που προκαλούνται από ακραία φυσικά φαινόμενα, όπως καταιγίδες, πυρκαγιές ή προσβολή από έντομα.
Απαιτείται επειγόντως βελτιωμένη παρακολούθηση των φυσικών διαταραχών στα δάση, προκειμένου να διασφαλιστεί η ορθή και αποτελεσματική εφαρμογή της διάταξης για τις φυσικές διαταραχές, η οποία είναι τεχνικά απαιτητική αλλά εξαιρετικά σημαντική.
Οι υποχρεώσεις υποβολής εκθέσεων για κάθε κράτος μέλος πρέπει να ακολουθούν τυποποιημένο πρωτόκολλο που θα διασφαλίζει την αποτελεσματική συλλογή και ερμηνεία των δεδομένων, καθώς και την αποτελεσματική εφαρμογή και τον δέοντα σχεδιασμό της εκάστοτε πολιτικής. 4.8.
Η ανάλυση δεδομένων βασίζεται κυρίως στις εθνικές απογραφές δασών κάθε κράτους μέλους, οι οποίες είναι ασύνδετες μεταξύ τους και ενίοτε ελλιπείς ή ανακριβείς.
Επιπλέον, οι απογραφές αυτές δεν πραγματοποιούνται συχνά σε όλα τα κράτη μέλη.
Η ΕΟΚΕ επικροτεί την πρόταση της Επιτροπής να συνεχιστεί η διεξοδική αξιολόγηση των εθνικών δεδομένων απογραφής κατά το 2025, με σκοπό τον καθορισμό επακριβών στόχων για την περίοδο 2026-2030. 4.9.
Απαιτείται στήριξη της Ε & Α για πιο βιώσιμη παραγωγή ξυλώδους βιομάζας.
Η ΕΟΚΕ έχει ήδη επισημάνει ότι «για τη στήριξη των τομέων (14) αυτών απαιτείται εντατική έρευνα και καινοτομία, αλλά και επιβράβευση για αποδεδειγμένη δημιουργία καταβοθρών διοξειδίου του άνθρακα».
Η ΕΟΚΕ θεωρεί επίσης ότι κάθε κράτος μέλος θα πρέπει να αναπτύξει ένα καθορισμένο σύστημα φορολογικών κινήτρων που θα διευκολύνει τη μετάβαση· επίσης, συνιστά την πλήρη αξιοποίηση των διαθέσιμων κονδυλίων της ΚΓΠ. 4.10.
Απαιτούνται επίσης προγράμματα αναβάθμισης των δεξιοτήτων και επανειδίκευσης τόσο για επιχειρηματίες όσο και για εργαζομένους, προκειμένου να διασφαλιστεί η πρόσβαση στις πλέον πρόσφατες διαθέσιμες τεχνολογίες και στις ψηφιακές δεξιότητες που ενισχύουν τη βιωσιμότητα.
Το θεματολόγιο της Ευρωπαϊκής Πράσινης Συμφωνίας μπορεί να επιτύχει μόνον εάν συνοδεύεται από προγράμματα εκπαίδευσης και κατάρτισης ικανά να ενισχύσουν τις δεξιότητες των Ευρωπαίων εργαζομένων, διασφαλίζοντας παράλληλα την ανταγωνιστικότητα και την κοινωνική δικαιοσύνη.
Ως εκ τούτου, η ΕΟΚΕ ζητεί την πλήρη συμμετοχή των κοινωνικών εταίρων και των ενδιαφερόμενων οργανώσεων της κοινωνίας των πολιτών στα στάδια τόσο του σχεδιασμού όσο και της εφαρμογής της δέσμης μέτρων. 4.11.
Η ΕΟΚΕ θεωρεί ότι οι ΜΜΕ χρειάζονται ένα εξατομικευμένο υποστηρικτικό νομοθετικό πλαίσιο που θα τις βοηθήσει να καινοτομήσουν, να επεκταθούν και να αναπτυχθούν με βιώσιμο τρόπο.
Μολονότι υπάρχουν πολλές ευκαιρίες για τη χρηματοδότηση της προσαρμογής, η ΕΟΚΕ ζητεί «μεγαλύτερη σαφήνεια όσον αφορά τις διάφορες επιλογές, καθώς και φιλικές προς τον χρήστη διαδικασίες για τη διασφάλιση έγκαιρης πρόσβασης σε χρηματοδότηση για τους ενδιαφερόμενους φορείς σε πρακτικό επίπεδο» (15). 4.12.
Τέλος, η ΕΟΚΕ εκφράζει την ανησυχία της επειδή, αφενός, δεν λαμβάνεται υπόψη η κοινωνική διάσταση της εφαρμογής της Ευρωπαϊκής Πράσινης Συμφωνίας (μέσω της δέσμης νομοθετικών μέτρων «Fit for 55») και αφετέρου, οι πολίτες θα επηρεαστούν περισσότερο καθώς θα πρέπει να αλλάξουν αυτοκίνητο, να πληρώσουν πιο ακριβά για τη θέρμανση των κατοικιών τους, να καταβάλουν υψηλότερο τίμημα για φθηνότερες πτήσεις στις διακοπές τους και ούτω καθεξής.
Ως εκ τούτου, η ΕΟΚΕ ανησυχεί πραγματικά για τους υψηλότερους λογαριασμούς που θα πρέπει να πληρώσουν τα νοικοκυριά μετά την εφαρμογή της δέσμης «Fit for 55».
Η ΕΟΚΕ πιστεύει επίσης ακράδαντα ότι, κατά τη διάρκεια της μετάβασης, πρέπει να δοθεί ιδιαίτερη προσοχή στις περιφέρειες, τις βιομηχανίες και τους εργαζομένους που θα αντιμετωπίσουν τις μεγαλύτερες προκλήσεις, καθώς και ότι η μετάβαση αυτή «πρέπει να υλοποιηθεί μέσω μιας ανταγωνιστικής, κοινωνικά δίκαιης και πολυμερούς προσέγγισης και ότι χρειάζεται να εφαρμοστούν κατάλληλα μέσα προκειμένου να επιτευχθεί η πλήρης συμμετοχή και αποδοχή της κοινωνίας των πολιτών, συμπεριλαμβανομένων όλων των πολιτών, των επιχειρήσεων και των οργανώσεων» (16).
Βρυξέλλες, 8 Δεκεμβρίου 2021.
Η Πρόεδρος της Ευρωπαϊκής Οικονομικής και Κοινωνικής Επιτροπής Christa SCHWENG
(14) (15) (16)
Γνωμοδότηση της ΕΟΚΕ με θέμα “Διαμορφώνοντας μια Ευρώπη ανθεκτική στην κλιματική αλλαγή — η νέα στρατηγική της ΕΕ για την προσαρμογή στην κλιματική αλλαγή” (ΕΕ C 374 της 16.9.2021, σ. 84).
Γνωμοδότηση της ΕΟΚΕ με θέμα «Διαμορφώνοντας μια Ευρώπη ανθεκτική στην κλιματική αλλαγή — η νέα στρατηγική της ΕΕ για την προσαρμογή στην κλιματική αλλαγή».
Γνωμοδότηση της ΕΟΚΕ με θέμα «Καθαρός πλανήτης για όλους — Ένα ευρωπαϊκό, στρατηγικό, μακρόπνοο όραμα για μια ευημερούσα, σύγχρονη, ανταγωνιστική και κλιματικά ουδέτερη οικονομία» (ΕΕ C 282 της 20.8.2019, σ. 51).